ఒక్కో మెయిల్‌ విలువ డెబ్భై కోట్లు ?
- రూ. వంద కోట్ల అకౌంట్ల హ్యాకింగ్‌ ఫలితాన్ని అనుభవించబోతున్న యాహూ?
- డీల్‌లో రూ. ఏడు వేల కోట్ల డిస్కౌంట్‌ను అడగనున్న వెరిజోన్‌ !
- యాహూ సెక్యూరిటీ అంత బలంగా లేదన్న ఇంటెల్‌ చీఫ్‌
- అయోమయంలో యాహూ యాజమాన్యం
- ఆరు శాతం పడిపోయిన షేర్లు
- సంచలనాలకు తెరతీస్తున్న యాహూ హ్యాకింగ్‌ ఉదంతం
      నీరు ఎల్లప్పుడూ ప్రవాహంలో ఉంటేనే స్వచ్ఛతతో ఉంటుంది. అట్లాగే...టెక్నాలజీ కంపెనీలు సైతం పారుతున్న నీటి వలే మారుతున్న సాంకేతికతను అందిపుచ్చుకుంటూ, వినియోగదారుల నమ్మకాన్ని పొందుతూ రక్షణ, భద్రతాపరమైన చర్యలు తీసుకుంటేనే మనుగడను సాగిస్తాయి. ఒకప్పుడు ఫీచర్‌ ఫోన్ల రారాజుగా ఓ వెలుగు వెలిగిన నోకియా..స్మార్ట్‌ ఫోన్ల టెక్నాలజీని అందిపుచ్చుకోక చతికిలపడిన విషయం తెలిసిందే! ఇప్పుడు అటువంటి పరిస్థితే యాహూకి దాపురించింది. గూగుల్‌ రాకముందు సెర్చ్‌ ఇంజన్‌, మెయిల్స్‌ కి పెట్టింది పేరుగా ఉన్న యాహూ.. ఇప్పుడు తన ప్రాభవాన్ని మసకబార్చుకుని, భద్రతాపరమైన అంశాల్లో సైతం తన యూజర్ల విశ్వాసాన్ని కోల్పోయి మోడులా మిగిలే పరిస్థితికి చేరుకోబోతుందని విశ్లేషకులు అభిప్రాయపడుతున్నారు.
- కడవేర్గు
2008 సంవత్సరంలో మైక్రోసాఫ్ట్‌ వంటి ప్రపంచ అగ్రశ్రేణి కంపెనీ 'మిమ్మల్ని మేము కొనుగోలు చేస్తాము' అని బంపర్‌ ఆఫర్‌ ఇచ్చినా తిరస్కరించిన యాహూ కంపెనీ.. ఇప్పుడు క్రమక్రమంగా అదోపాతాళానికి దిగజారుతున్నది.
మళ్లీ హ్యాకింగ్‌ బారిన పడిన యాహూ
ఈ యేడు సెప్టెంబర్లో దాదాపు 50 కోట్ల మంది యూజర్ల డేటా హ్యాకింగ్‌కు గురైనట్టు వెల్లడించిన కొన్నాండ్లకే ఈ సారి ఏకంగా వందకోట్ల పైగా యూజర్లకు సంబంధించిన వ్యక్తిగత వివరాలు చోరీ అయినట్టు యాహూ కంపెనీ ప్రకటించడం కార్పొరేట్‌ వర్గాల్ని విస్మయానికి గురిచేస్తున్నది. యాహూ మెయిల్‌ అకౌంట్లు మరోసారి హ్యాకింగ్‌కు గురయ్యాయని, ఈ హ్యాకింగ్‌ ఓ అనధికారిక థర్డ్‌ పార్టీ వల్లే జరిగినట్టు సదరు కంపెనీ ఒక ప్రకటన విడుదల చేసింది. మరోవైపు, యాహూ ఉపయోగించే సాంకేతికత వ్యవస్థలో లూప్‌ హోల్స్‌ ఈ పరిణామాలకు తార్కాణమని ఇంటెల్‌ సెక్యూరిటీ సంస్థ చీఫ్‌ టెక్నికల్‌ ఆఫీసర్‌ స్టీవ్‌ గ్రాబ్‌మాన్‌ వ్యాఖ్యానించటం గమనార్హం. భారీ ఎత్తున యూజర్ల డేటా చేతుల్లో ఉన్న పెద్ద సంస్థలు ఈ తరహా దాడులను ఎదుర్కొనేందుకు కేవలం సాంకేతికతపైనే ఆధారపడకుండా.. అంతర్గతంగా భద్రత, వనరులను, వ్యవస్థలను సమర్ధంగా ఉపయోగి ంచుకోవాలని ఆయన సూచించడం ప్రాధాన్యతను సంతరించుకుంది.
వెరిజోన్‌ ఏం చేయబోతుంది ?
ఇంటర్నెట్‌ దిగ్గజ సంస్థ యాహూ ప్రధాన అసెట్స్‌ను వెరిజోన్‌ కమ్యూనికేషన్స్‌ సంస్థ 4.83 బిలియన్‌ డాలర్లు (సుమారు రూ.32,491.41కోట్లు) కు ఈ యేడు జూలైలో కొనుగోలు చేసింది. సోషల్‌ నెట్‌ వర్కింగ్‌, మీడియా, డిజిటల్‌ రంగాల్లో రాణిస్తున్న గూగుల్‌, ఫేస్‌బుక్‌ వంటి కంపెనీలను టార్గెట్‌ చేయడానికే వెరిజోన్‌ యాహూని కొనుగోలు చేసిందని అప్పట్లో విశ్లేషకులు పేర్కొన్నారు. యాహూ ముందటి మాదిరి కాకపోయినా ప్రస్తుతం 1 బిలియన్‌ గ్లోబల్‌ ఆడియన్స్‌ని కలిగి ఉంది. ఇందులో సుమారు 600మిలియన్‌ మొబైల్‌ వినియోగదారులున్నారు. అలాగే, యాహూమెయిల్‌కి నెలవారీగా 225మిలియన్‌ యాక్టివ్‌ యూజర్‌ బేస్‌ ఉంది. ఈ లెక్కలను చూసే సుమారు 4.83 బిలియన్‌ డాలర్లను వెచ్చించి మరీ వెరిజోన్‌ యాహూని కొనుగోలు చేసింది. అయితే, ఇప్పుడు యే అకౌంట్లను, యూజర్లను చూసి వెరిజోన్‌ యాహూని కొనుగోలు చేసిందో ఆ అకౌంట్ల సంరక్షణ, యూజర్ల నమ్మకాన్ని పోగొట్టుకుంటున్న యాహూపై తగిన విధంగా స్పందించాలని, డీల్‌ను పునరాలోచించే అవసరం ఎంతైనా ఉందని వెరిజోన్‌ కంపెనీ సిఎఫ్‌ఓ ఫ్రాన్‌శామో పేర్కొనడం యాహూని కలవరపరుస్తున్నది. అయితే ఇక్కడ మరో విషయం దాగుంది. మొదట జరిగిన హ్యాకింగ్‌ సమాచారాన్ని యాహూ తనకు తెలిసినా.. వ్యూహాత్మకంగా కొంత కాలం దాచి పెట్టింది. దీనికి కారణం..అప్పటికే వెరిజోన్‌ సంస్థతో యాహూ ఒప్పందం పురోగమన దశలో ఉండటమే! ఒకవేళ హ్యాకింగ్‌ విషయం బయటపెడితే, డీల్‌ కే ప్రమాదమని అందుకే ఒప్పందం ముగిసాక యాహూ మొదటి హ్యాకింగ్‌ వివరాలను మెల్లిగా ప్రకటించిందన్న విమర్శలు కూడా లేకపోలేదు.
అంత డిస్కౌంట్‌ అడగనుందా ?
యాహూ పరిస్థితులను నిశితంగా గమనిస్తున్న వెరిజోన్‌ సుమారు రూ.32,491.41కోట్లతో పెట్టుకున్న డీల్‌లో దాదాపు ఏడు వేల కోట్ల రూపాయల డిస్కౌంట్‌ ఇవ్వాలని డిమాండ్‌ చేస్తున్నట్టు వెరిజోన్‌ మీడియా విభాగమైన టెక్‌ క్రంచ్‌ పేర్కొంది. అంటే, ఈ లెక్కన యాహూ..కేవలం హ్యాకింగ్‌ ఫలితంగా.. ఒక్కో మెయిల్‌ కు రూ. 70కోట్లు పరోక్షంగా నష్టపోతున్నట్టు విశ్లేషకులు అంచనా వేస్తున్నారు. హ్యాకింగ్‌ ప్రకటన వెలువడగానే యాహూ షేర్లు ఆరు శాతం పడిపోవడం గమనార్హం.
యాహూ-కొన్ని ఆసక్తికర విషయాలు
గూగుల్‌ని అప్పట్లో యాహూ
కొనుగోలు చేయాలనుకుంది.
యాహూ దాదాపు 50 వెబ్‌ ప్రాపర్టీస్‌లో
తన సేవలను అందిస్తున్నది.
యాహూకి ప్రస్తుతం 1 బిలియన్‌ (వంద కోట్లు) గ్లోబల్‌ ఆడియన్స్‌ ఉండగా, వెరిజోన్‌ కి సుమారు 140 మిలియన్ల (14 కోట్లు) యూజర్స్‌ ఉన్నారు.
ఆలిబాబాలో (31.2 బిలియన్‌ డాలర్లు), యాహూ జపాన్‌ (8.3 బిలియన్‌ డాలర్లు)లో ఉన్న యాహూ ఆస్తుల విలువ సుమారు 40 బిలియన్‌ డాలర్లు.
యాహూను కొనుగోలు చేసేందుకు అమెరికా దిగ్గజ సంస్థ ఏటీ %డ% టీ , వారెన్‌ బఫెట్‌ వంటి ఉద్దండులు సైతం కూడా ఆసక్తి చూపారు.
మీ స్నేహితులకు రికమెండ్ చెయ్యండి